Folketing
2000-11-17

Det er lykkedes at få lavet en selvstændig pulje på 250 mio. kr. til det, og vi forventer os meget af det, også at det bliver en lavbureaukratisk ordning for virksomhederne og dem, som skal være med i det, og det ser vi som noget meget positivt. Vi løser jo netop to problemer med jobrotationen: Vi kan give de folk i virksomheden, der allerede er i beskæftigelse, et uddannelsesløft, og så kan vi give de folk, der har stået udenfor en mulighed for at komme ind. Her kan vi altså også slå to fluer med ét smæk. Det er i al sin enkelhed meget, meget positivt for de grupper her. Og hvis vi kombinerer det hele, som vi har til rådighed inden for vores værktøjer: arbejdspraktik, jobsøgning, aktivering og jobrotation, ser vi faktisk nye og forbedrede muligheder for de ledige. Det fremgik vist med stor tydelighed, at vi støtter kraftigt op omkring det forslag her. Tak.